રાજકોટ રેલવે સ્ટેશન પરનાં 18 સ્ટોલ પરથી બિલિંગ મશીન અચાનક ગુમ થઈ ગયા છે. બે દિવસ પહેલા ડીઆરએમનાં આદેશથી મોટાઉપાડે બિલિંગ મશીન મૂકી એવી વાહવાહી મેળવવામાં આવી કે હવે સ્ટોલ ધારકો ખાણીપીણીનાં વધુ ભાવ મુસાફરો પાસેથી નહીં વસૂલી શકે. જોકે એક દિવસનાં ઉપયોગ બાદ તમામ સ્ટોલ ધારકોએ આ બિલિંગ મશીન સંતાડીને મૂકી દીધા છે. ‘ગમે તેટલા કડક નિયમો બનાવો, અમે તો ગ્રાહકોને લૂંટવાનું ચાલુ જ રાખશુ’ ની માફક સ્ટોલ ધારકોએ બિલિંગ મશીનનો ઉપયોગ બંધ કરી દીધો છે.